***1.*** ***Кратка обобщена информация за осъществената контролна дейност за месец юли 2017 г. и резултати от извършената контролна дейност.***

 За месец юли 2017 г. служителите от „Контрол и охрана“ в дирекциите на националните паркове са извършили 514 броя проверки на 206 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 2791 броя. Съставени са 31 акта за установяване на административни нарушения и са дадени 31 броя предписания. Издадени са 3 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец юли 2017 г. са извършени контролни дейности по недопускане на бракониерство на територията на парка и прилежащите територии, като служителите паркова охрана са извършили проверки по различно време на денонощието (в ранните и късните часове), с цел да се предотврати бракониерството в защитената територия.

Извършени са проверки относно недопускане на незаконен добив на дървесина на територията на парка и прилежащите територии. Служителите паркова охрана са извършили проверки по различно време на денонощието (в ранните и късните часове), с цел предотвратяване на незаконни дейности – сеч на дървета.

През месеца са извършени проверки, относно недопускане на незаконна паша на територията на парка и резерват „Тисата“ и качването на стадата на ползвателите, на които са издадени разрешителни за паша на територията на парка на основание чл. 4, ал.З от подписан меморандум за сътрудничество и съвместна дейност между МОСВ, МЗХГ и ДФ „Земеделие“. В резултат на осъщественият контрол не са допуснати нарушения. Извършени са контролни дейности и проверки относно състоянието на парковите архитектурни елементи.

Извършени са проверки относно дадените указания с писмо с изх.№ 05-08-892/29.03.2017 г. на МОСВ за случаи с отравяне на защитени видове животни. Изпълнявани са контролни действия по изпълнение на Заповед № РД-09-98/26.02.2016 г. на министъра на земеделието, храните и горите, с която се забранява риболова във всички реки на територията на НП „Пирин“. Служителите паркова охрана извършваха проверки относно недопускането на риболов в тези участъци и запознаваха превантивно риболовците от прилежащите общини на парка с действащата забрана.

През месец юли се наблегна на осъществяване на контрол над туристи и посетители относно опъване на палатки. Съставени са 2 броя актове за установено административно нарушение за бивакуване.

През отчетният период са констатирани 2 броя нарушения за липсващи гранични колове, като за нарушенията е подаден сигнал до РУ Полиция, гр. Банско.

Осъществен е контрол над собственици и ползватели относно спазването на режимите и нормите въведени с ПУ на НП „Пирин“, чрез съставяне на констативни протоколи. Извършени са проверки относно спазването на дадените условия в становища от Директора на парка и решения на МОСВ.

**2.2. НП „Рила“**

През този период усилията на служителите контрол и охрана са насочени към недопускане на бракониерство на територията на парка и прилежащите територии, събирането на защитени видове лечебни растения, както и осъществяване на текущ контрол във връзка с издадени заповед за паша на домашни животни. Проверките са извършвани по различно време на денонощието (в ранните и късните часове), с цел да се предотвратят нарушения в защитената територия.

Акцент на проверките през месец юли е поставен върху санитарното състояние на горите. Извършвани са още следните проверки:

* на реки, езера и състоянието на водопреносните съоръжения;
* свързани със замърсяване на територията на парка;
* по границите на Национален парк „Рила“ и резерватите с различните горски стопанства, държавни лесничейства и общински горски стопанства;
* на пътища и пътни съоръжения, парковите архитектурни елементи;
* на собственици и ползватели относно спазването на режимите и нормите в защитената територия;
* по издадените разрешителни и съгласувателни заповеди, служителите „Паркова охрана и контрол“ осъществяваха текущ и последващ контрол.

Предвид ежегодното организиране на масово мероприятие от страна на Общество Бяло Братство България, както и засиления поток на туристи и с цел предотвратяване на нарушения през този период, със заповед на директора на ДНП „Рила“ е засилен контрола върху района на циркуса на Седемте Рилски езера чрез командироване на служители „Паркова охрана и контрол“ от други паркови участъци, които дежурят на основните подходи и места. Във връзка с нерегламентирано преминаване на МПС-та от долна лифтова станция посока хижа „Рилски езера“ с цел извоз на туристи е изпратен сигнал до Районна прокуратура – Дупница, с копие до ВКП София/Икономическа полиция с цел извършване на проверка.

През месец юли в ДНП „Рила“ е постъпил сигнал от гражданин за нерегламентирано движение на кросови мотори в защитена територия, в частност ПУ Костенец, по пътя за хижа „Белмекен“. Със заповед на директора е назначена комисия, която да извърши проверка на терен с цел констатиране на фактическата обстановка и преценка за нанесените щети. В законоустановените срокове е изготвен отговор до лицето, подало сигнала. По случая е изготвен и е подаден сигнал до Районната прокуратура. От страна на ДНП „Рила“ е засилена охраната на основните пътища и подходи към територията на парка в района.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през юли 2017 г. бяха: превантивен, текущ и последващ контрол по отношение осъществяване на дейности по ползване на природни ресурси - паша на домашни животни и събиране на горски плодове за промишлени цели, предотвратяване и установяване на нарушения свързани с нерегламентирано движение с МПС, опазване фауната и горските територии от посегателства, иманярство, контрол по отношение състоянието на парковата инфраструктура и противопожарна готовност. Основните групи, върху които беше фокусирано вниманието на парковата охрана, бяха любителите на офроуд, ползвателите на ресурси, ловните и дърводобивните бракониери, иманярите, собственици и ползватели на туристически и инфраструктурни обекти в парка, като отново приоритетно, беше отделено внимание на посетителите в парка по отношение тяхното безопасно пребиваване на територията му. През месеца бяха планирани и реализирани множество проверки и дежурства предимно в районите със засилен антропогенен натиск. И през този месец продължи тридневното ежеседмично дежурство на служителите от отдел Контрол и охрана (КО) и Звено подвижна паркова охрана (ЗППО) в трите Временни контролни пункта (ВКП) на територията на парка – ВКП Вежен в ПУ Тетевен, ВКП Дерменка в ПУ Троян и ВКП Смесите в ПУ Стоките. За превенция и противодействие на нерегламентираното движение с МПС, бяха планирани и проведени пет акции съвместно със служители на МВР по най-проблемните места в това отношение на територията на НП. Продължиха действията по охрана в горите с цел предотвратяване на незаконни посегателства, като беше планирана и реализирана контролна и охранителна дейност предимно в достъпните горски територии на парка и тези около туристическите и животновъдни обекти, където традиционно се очакват опити за незаконно ползване на дървесина. Особено внимание беше отделено на кампанията за събиране на боровинки, която стартира през месеца и наложи подготовка и реализиране на допълнителни мерки за регулиране и контрол на дейността. Практиката за планиране и провеждане на сутрешни и вечерни дежурства, продължи, като в резултат на тези мерки през месеца няма констатирани значителни загуби в следствие на ловно и дърводобивно бракониерство.

С оглед рационалност и ефективност при осъществяване на проверките, те бяха планирани и реализирани в „критичните“ (сутрешни и вечерни) часови пояси на денонощието, в така наречените „горещи“ точки на парковата територия, като приоритетни за контрол бяха:

* маршрутите за традиционно движение с МПС и нерегламентираните такива за офроуд - пътищата и пътеките в НП.
* райони с концентрация на събирачи на горски плодове;
* туристически зони с високо антропогенно натоварване – екопътека Бяла река, Видимска екопътека, вр. Ботев, Райско пръскало, Кадемлийско пръскало, м. Беклемето, хижите и заслоните по цялата територия на парка;
* пасищата в парка, животновъдната инфраструктура (битови постройки, места за нощуване на домашните животни), както и забранената за паша Зона за ограничено човешко въздействие (ОЧВ).
* райони с висок риск за ловно бракониерство;
* зони в горски територии по границата на парка и около обекти разположени в парка – традиционно обект на дърводобивни посегателства;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите.

Осъществяван е постоянен превантивен, текущ и последващ контрол на собственици, ползватели и посетителите по отношение спазването на режимите и нормите в защитената територия.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.